钦定古今图书集成/方舆汇编/职方典/第1374卷 > 《乐会县志》
## 钦定古今图书集成/方舆汇编/职方典/第1374卷 > 《乐会县志》

雷扑山　在县东一里许。特起小山，卓立万全，河南雷常击其石，故因以名。与印山对峙。三山神岭　在县东南十里。三峰连络，其上有泉，曰“金牛井” ，四时不涸，大旱祈雨辄应。

石门岭　在县西三十五里上大乡，两石夹峙，望之若门焉。

石龙岭　去县四十馀里，与“黄土” 、“乌盖” 等数峰相连错出，形如贯珠，有沟渠绕之，达于河。三道岭　，在县西五十馀里，脉自定安纱帽岭逶迤而来，突起尖峰，分为三支，如盘龙状，下为赤万岭、白石峰，斜夹大河而峙。

西岸岭　，在县西北四十里。蟠踞修耸，林树阴森。

纵横岭　，在县西南二百五十里。脉自五指山来，峰峦峻阻，生熟黎环居其下。

双髻岭　在县西一百二十里黎山之境。两峰出天外，若双髻状。一名“黎母岭。”

汀洲岭　在县东七里。平地起高峰，水绕南北，为县治捍门。知县刘叔鳌设烟墩塔基其上。虬潭岭　在县东七里。脉自榜山蜿蜒东行，连起伏二峰，与汀洲对峙。

庙山岭　在县西三里许下大乡大踢田洋中。特起峰峦，圆净秀丽。从来乡人立坛为祭天、祷雨之处。

油麻岭　，在县西七十里上小乡。自黎婺山来，出加党坡，连珠不断，为白石之后龙。

官园岭　在县南八里。峻岭如亭状，前案若屏，近南北官路，其上广平幽寂，可为隐者居。峒主王观泰常射猎于此。

北偏岭　在县北十馀里。怪石层叠，自西趋东，先后相逐，若驱群羊状。下有龙堀，水泉清白，是亦山水中之瑰异者。

龙滚河　去县二十五里。发源于万州六连山，与温泉合流，至博敖港、三江庙入于海。

温泉河　在县南十里。自西黎纵横峒发源，出小踢之温泉铺，又东北至北岸村博敖港入海。龙堀水　在县西十五里上北乡。两岸高峰，一水横穿，涌出深潭。相传有龙从此起。今两岸遗痕陡绝，宛然数十年渐浅矣。